Worcester F 80 Distinctiones

95 Intelligere debemus

Intelligere debemus que supra nos.

¶ Item, id est, Deum. Rom. 1[:20]: *Invisibilia* Dei *per ea que facta sunt, intellecta, conspiciuntur*. Et hoc patet in duplici libro, scilicet, in libro scripture que relucent figure regales et cantus prophetales, Luc. vltimo [24:45] dedit *illis sensum ut intelligerent Scripturas.* Similiter in libro nature vbi intellectus inuenit Dominum quia in magnitudine creaturarum reperitur Dei omnipotenciam, in pulchritudine et ordine sapiencia, in vtilitate et fructu bonitatem et clemenciam. Ideo dicitur Sap. 13[:5]: *A magnitudine speciei et creaturæ cognoscibiliter poterit* eorum *creator videri*.

¶ Secundo, debemus intelligere que sunt iuxta nos, scilicet, proximum, Eccli. [31:18]: *Intellige quæ sunt proximi tui* de *teipso*. Nam in frigore meo fame, siti, et dolore debeo intelligere proximi necessitatem. Et sicut qui bene intelligunt promouentur, sic est de hominibus compassionis, Psal. [40:2]: *Beatus qui intelligit super egenum et pauperem*, etc.

¶ Tercio debemus intelligere que infra nos sunt, scilicet, corpus et animam. Et sicut oculus noster dirigit manum in opere et motu exteriori, ita intellectus dirigit cor nostrum in opere interiori. Vnde intellectus dicitur quasi interior lectus quia animam conformat et

/fol. 245vb/

quietat. Dicitur intellectus quasi interior locus quia sicut continet locatum et conseruat. Sic intellectus conseruat librum arbitrium, Psal. [110:10]: *Intellectus bonus omnibus facientibus.* Quia si homo non facit quod intellectus et consciencia dictauit, pocius dicitur iumentum quam homo, Psal. [48:13]: *Homo cum in honore esset, non intellexit*, etc.